प्रीति सक्सेना की कहानी- मदद
कहानी का आधार यह कोई कहानी नहीं है। इसका फिलहाल तो कोई मोड़ नहीं है क्योंकि इसके किरदारों की कोई शक्ल, कोई आवाज़, कोई आज, कल हम नहीं जानते हैं। हां, इसमें किरदार ज़रूर हैं। किरदारों के रूप में एक परिवार है। चंद सदस्य हैंPreeti Saxena's Story - Help
कहानी का आधार
यह कोई कहानी नहीं है। इसका फिलहाल तो कोई मोड़ नहीं है क्योंकि इसके किरदारों की कोई शक्ल, कोई आवाज़, कोई आज, कल हम नहीं जानते हैं। हां, इसमें किरदार ज़रूर हैं।
किरदारों के रूप में एक परिवार है। चंद सदस्य हैं उसके। चार या शायद पांच या छह...तय नहीं है इनकी गिनती भी। जो तय है, वो ये कि यह परिवार सड़क किनारे खड़ा है।
क्यों? पता नहीं। कहां से आया है, कहां जाएगा...मालूम नहीं। क्या जाने उनका रहन-सहन कैसा है? वो जिस सड़क पर खड़े हैं, वो किसी शहर की है, कस्बे या गांव की? या कोई राजमार्ग है? दोराहा-तिराहा है?
मदद
कॉलोनी में आते-जाते सभी की जुबां पर एक ही बात है, ‘एक महिला अपने तीन नन्हे बच्चों के साथ बैठी है, उसके साथ कोई दिखाई भी नहीं दे रहा, कौन है, कहां से आई है, कौन पूछे? पहल कौन करें?’
आख़िरकार बुजुर्ग महिलाओं ने ज़िम्मा लिया।
पूंछताछ शुरू हुई, तो वो औरत बोली ‘पति मजदूरी करके जीविका चला रहा था, काम छूट गया, खोली का किराया न दे पाने के कारण मालिक ने सारी गृहस्थी का सामान छीन लिया, बच्चे भूखे रोते-रोते सो गए, पति काम ढूंढ़ने गया है।’ कहते-कहते फूट-फूटकर रो पड़ी।
महिलाएं द्रवित हो उठीं, आपस में सलाह-मशविरा करके उनके खाने-पीने का इंतजाम किया। सब शंकित भी थे। न जाने सच बोल रही है या झूठ, कोई चाल तो नहीं? सब व्यस्त होते हुए भी गिद्ध दृष्टि उस परिवार पर लगाए हुए रहे, थोड़ी देर बाद बच्चों का पिता लड़खड़ाते हुए आया।
सबको लगा नशा करके आया है। लड़खड़ाते क़दमों से आया और ढेर हो गया, उसे अचेत देखकर कमला ज़ोर-ज़ोर से रोने लगी, देखा तो हाथ में टेप चिपका हुआ था, हाथ में चंद रुपए दबे थे, स्पष्ट दिखा रक्तदान करके अपने बच्चों के लिए पैसा लेकर आया था, चेहरे पर पानी छिड़का।
तब तक वर्मा आंटी, ग्लूकोज घोलकर एक गिलास दूध ले आईं थी, उसे पकड़ाया गिलास और आदेश दिया, ‘एक सांस में पी जा।’
रात को उनके भोजन की व्यवस्था कर दी गई, वर्मा अंकल के सर्वेट क्वार्टर में भोला के परिवार के रहने का इंतजाम किया गया। कॉलोनी की गाड़ियां धोने का काम भोला को सौंप दिया गया, वर्मा आंटी वृद्धा हैं, उनके घर का काम कमला के हवाले है। बच्चों का सरकारी स्कूल में दाख़िला करा दिया गया है, शाम को वर्मा अंकल बच्चों का होम वर्क कराते हैं, पढ़ाते हैं।